
Ε Ρ Ω Τ Η Σ Η
Προς
Κυρία Υπουργό Πολιτισμού και Αθλητισμού

ΘΕΜΑ: «Ζητήματα οικονομικής διαχείρισης της ΑΕΠΙ»

Κυρία Υπουργέ,

Στις 10 Ιουλίου κατέθεσα Ερώτηση προς την προκάτοχό σας με αρ. πρ. 7523, με την οποία ζητούσα απαντήσεις επί συγκεκριμένων ερωτημάτων που συνδέονται με την οικονομική διαχείριση της ΑΕΠΙ.
Αφορμή υπήρξε η συνέντευξη της διορισμένης προσωρινής επιτρόπου της ΑΕΠΙ, στην «Εφημερίδα των Συντακτών», στις 18 Ιουνίου 2018, όπου έκανε λόγο για «προκαταβολές εκατομμυρίων που δόθηκαν σε δημιουργούς αλλά δεν επιστράφηκαν».
Τα ερωτήματα που έθεσα στην πρώην Υπουργό Πολιτισμού, δεν απαντήθηκαν, ουσιαστικά, και για το λόγο αυτό, αναγκάζομαι να επανέλθω, θέτοντας και πάλι συγκεκριμένα ερωτήματα.
Το ζήτημα της οικονομικής διαχείρισης της ΑΕΠΙ είναι μείζον, ιδιαίτερα για τους δημιουργούς αλλά και την Πολιτεία, που οφείλει να εγγυηθεί την πλήρη διερεύνηση τυχόν αξιόποινων πράξεων.

Κατόπιν των ανωτέρω
Ερωτάται η Κυρία Υπουργός


1. Σε ποιες ενέργειες προέβη η προσωρινή επίτροπος της ΑΕΠΙ προκειμένου τα οφειλόμενα στην ΑΕΠΙ από προκαταβολές που καταβλήθηκαν σε δικαιούχους να επιστραφούν και να διανεμηθούν ισόποσα σε όλους τους δικαιούχους; Έστειλε η προσωρινή επίτροπος επιστολές, εξώδικα, προέβη σε δικαστικές ενέργειες; Παρακαλούμε να κατατεθούν όλα τα σχετικά έγγραφα στη Βουλή από τα οποία να προκύπτουν οι ενέργειες της προσωρινής επιτρόπου.
2. Σε περίπτωση που δεν προχώρησε η προσωρινή επίτροπος στις προαναφερόμενες ενέργειες για επιστροφή προκαταβολών, πως αντιμετώπισε η προκάτοχος σας και πως προτίθεστε να αντιμετωπίσετε εσείς, στην παρούσα φάση, τις ενδεχόμενες παραβάσεις καθήκοντος εκ μέρους της επιτρόπου; Ποιος ασκούσε εποπτεία στην προσωρινή επίτροπο για όσο χρονικό διάστημα εκείνη ασκούσε προσωρινή διαχείριση στην ΑΕΠΙ; Με τι τρόπο ασκήθηκε η εποπτεία αυτή;
3. Προέβη η προσωρινή επίτροπος της ΑΕΠΙ σε καταβολές δικαιωμάτων προς δικαιούχους που είχαν εκκρεμείς οφειλές/προκαταβολές προς την ΑΕΠΙ; Σε ποιους και για τι ποσά;
4. Ανέφερε η προκάτοχός σας στην απάντησή της ότι εκδοτική εταιρεία μουσικής κατέσχεσε, κατά τη διάρκεια της θητείας της προσωρινής επιτρόπου, επιταγές πελατείας που ανέρχονται σε σημαντικό χρηματικό ποσό. Ποια εταιρεία ήταν αυτή, ποιος δικηγόρος την εκπροσωπούσε; Προτίθεστε να καταθέσετε τη σχετική απόφαση του δικαστηρίου βάσει της οποίας έγινε η κατάσχεση; 
5. Για ποιο λόγο, ενώ ο πρόεδρος του ΟΠΙ, το ΔΣ του ΟΠΙ και η προσωρινή επίτροπος είχαν στα χέρια τους έγγραφο της Ernst & Young, που έκανε λόγο για προκαταβολές σε δικαιούχους και γενικότερα στοιχεία για προκαταβολές, αποφάσισαν να μην τα καταθέσουν στον εισαγγελέα, όπως θα έπρεπε να κάνουν; Ποια είναι η θέση σας για το ζήτημα αυτό;


Ο Ερωτών Βουλευτής

Μάνος Κόνσολας
Βουλευτής Δωδεκανήσου

